Ριζότο με φακές και ψητά μανιτάρια
Αναβαθμίζουμε το φακόρυζο με μανιτάρια πορτομπέλο και λευκό ξηρό κρασί και το μετατρέπουμε σε ένα απίστευτης νοστιμιάς ριζότο. Γίνεται πολύ ωραίο!
70 γρ. φακές ψιλές, 1 σκελίδα σκόρδου, ολόκληρη , 1 φύλλο δάφνης, 300 γρ. ρύζι γαι ριζότο (όπως αρμπόριο ή Καρολίνα Σερρών) , 1 ξερό κρεμμύδι, σε ψιλά καρέ , 60 ml ξηρό, λευκό κρασί , 1 κουτ. γλυκού δεντρολίβανο ξερό, καλά κοπανισμένο , 150 γρ. τριμμένη παρμεζάνα, 1.200 ml σπιτικός ζωμός λαχανικών, ζεστός , 60 ml ελαιόλαδο, αλάτι, φρεσκοτριμμένο πιπέρι, 250 γρ. μανιτάρια πορτομπέλο, καλά σκουπισμένα με νοτισμένη πετσέτα και ψιλοκομμένα, 1 σκελίδα σκόρδου, ολόκληρη , 1 κουτ. σούπας χυμός λεμονιού , 1/2 κουτ. γλυκού ρίγανη ξερή, τριμμένη , 40 ml ελαιόλαδο , αλάτι, φρεσκοτριμμένο πιπέρι
Για να φτιάξουμε ριζότο με φακές και ψητά μανιτάρια, ξεκινάμε με τις φακές.Σε μια κατσαρόλα βάζουμε τις φακές, τη δάφνη, το σκόρδο και νερό τόσο ώστε να τις υπερκαλύπτει κατά 5 εκ. και βράζουμε σε μέτρια φωτιά για περίπου 25 λεπτά ή μέχρι να μαλακώσουν, χωρίς όμως να λιώσουν. Πρέπει να κρατάνε.Στραγγίζουμε, αλατίζουμε και αφαιρούμε το σκόρδο και τη δάφνη.Σε ένα τηγάνι ζεσταίνουμε το λάδι σε δυνατή φωτιά και σοτάρουμε το σκόρδο για περίπου 1/2 λεπτό, ίσα να σκορπίσει το άρωμά του. Το βγάζουμε, ρίχνουμε τα μανιτάρια και τα σοτάρουμε για 3 - 4 λεπτά, μέχρι να ροδίσουν και να εξατμιστούν όλα τα υγρά τους. Αποσύρουμε, ρίχνουμε το χυμό λεμονιού, τη ρίγανη και αλατοπίπερο και ανακατεύουμε.Σε μια κατσαρόλα ζεσταίνουμε το λάδι σε μέτρια φωτιά και σοτάρουμε το κρεμμύδι για 3 λεπτά, να μαλακώσει.Προσθέτουμε το ρύζι και αλάτι και συνεχίζουμε για 1 - 2 λεπτά, ανακατεύοντας με ξύλινη κουτάλα, μέχρι να λαδωθεί καλά. Σβήνουμε με το κρασί, αφήνουμε 2 - 3 λεπτά να εξατμιστεί το αλκοόλ και ρίχνουμε 1 - 2 κουτάλες της σούπας από τον ζεστό ζωμό.Ανακατεύουμε απαλά μέχρι να απορροφήσει το ρύζι το ζωμό και επαναλαμβάνουμε, προσθέτοντας κάθε φορά 1 κουτάλα ζεστό υγρό όταν η προηγούμενη έχει απορροφηθεί από το ρύζι. Η διαδικασία διαρκεί περίπου 20 λεπτά, μέχρι το ριζότο να χυλώσει και οι κόκκοι του ρυζιού να μαλακώσουν μεν, αλλά να κρατάνε στο δόντι. Αποσύρουμε από τη φωτιά, ρίχνουμε τις φακές, το δεντρολίβανο, τα μανιτάρια και την παρμεζάνα, ανακατεύουμε και σκεπάζουμε την κατσαρόλα.Αφήνουμε το ριζότο να «ξεκουραστεί» για 2 - 3 λεπτά, πασπαλίζουμε με πιπέρι και σερβίρουμε.
Μανιτάρια,Ρύζι